LESON 11
Why Nao Mifala Garem Olketa Big Hipap?
Why nao pipol hia luk hapi tumas? Olketa attendim wanfala assembly bilong mifala. Long bifor, God talem pipol bilong hem for hipap thrifala taem evri year. Mifala enjoyim wei for meet tugeta long olketa bigfala hipap olsem tu. (Deuteronomy 16:16) Evri year mifala garem thrifala hipap. Mifala garem tufala circuit assembly wea hem for wanfala day, and wanfala regional convention wea hem for thrifala day. Wanem gud samting nao mifala kasem from olketa hipap hia?
Olketa strongim wan mind bilong mifala. Long bifor, olketa Israelite barava hapi taem olketa praisem Jehovah witim staka narawan wea hipap. Mifala tu worship tugeta long olketa spesol hipap. (Psalm 26:12, footnote; 111:1) Olketa hipap olsem givim chance for mifala stap tugeta witim Olketa Jehovah’s Witness from nara kongregeson or from nara kantri. Mifala spel long midolday for kaikai long ples wea mifala hipap wea datwan givim mifala chance for story tugeta and meetim samfala moa wea mifala no meetim yet. (Acts 2:42) Mifala evriwan feelim kaen love wea mekem evriwan wea worshipim Jehovah long full earth wan mind tugeta.—1 Peter 2:17.
Olketa helpem mifala fren gud witim God. Olketa Israelite kasem gud samting taem olketa “minim toktok” long olketa Holy Raeting wea narawan explainim long olketa. (Nehemiah 8:8, 12) Mifala tu tinghae long samting wea mifala lanem from Bible long olketa assembly bilong mifala. Evri program hem base long wanfala scripture long Bible. Olketa tok and demonstration barava interesting and teachim mifala hao for duim wanem God hem laekem. Olketa experience wea samfala talem abaotem hao olketa gohed for worshipim Jehovah nomata long olketa hard taem wea kasem olketa hem barava encouragem mifala. Long olketa regional convention, olketa Bible drama helpem mifala for lanem gud samting from wanem Bible hem storyim. Long evri assembly, olketa wea disaed for givim laef bilong olketa long God olketa baptaes.
Why nao wei for hipap long assembly hem taem for evriwan hapi?
Wanem gud samting nao iu savve kasem sapos iu go long wanfala assembly?
Lanem Moa Samting
OLKETA CONVENTION
Video Clip: Olketa Convention Bilong Olketa Jehovah’s Witness wea Kamap Evri Year
Faendaot why staka million pipol raonem world attendim disfala spesol hipap.
hat_Latn eng_Latn tpi_Latn tpi_Latn tpi_Latn eng_Latn tpi_Latn tpi_Latn bug_Latn tpi_Latn eng_Latn